Waterbeperkings in sommige dele van die Wes-Kaap opgehef | Maroela Media
Waterbeperkings in sommige dele van die Wes-Kaap opgehef
Die departement van waterwese en sanitasie het aangekondig dat die droogte in die Ladismith-Calitzdorp-distrik iets van die verlede is en die waterbeperkings is in sommige dele opgehef.
“Die winterreënval het laat in die Wes-Kaap begin,” het Sputnik Ratau, woordvoerder van die departement, gesê. “Die eerste goeie reën het die groot damvlakke met ŉ gemiddeld van 2.5% laat styg.”
Ratau het gewaarsku daar is steeds waterbeperkings in Clanwilliam en Vredendal.
“Alhoewel die reënval tot ŉ afname in die vraag na water lei, pas die departement in samewerking met munisipaliteite, watterrade en ander rolspelers, maksimum waterbeperkings toe in die betrokke dele.”
Sommige van die damme wat vir watervoorsiening en besproeiing gebruik word, is Theewaterskloof, Bergrivier, Voëlvlei en Wemmershoek. Brandvlei, Leeu-Gamka, Stompdrift en Floriskraal word slegs vir besproeiing gebruik.
Daar is tans geen ander waterbeperkings in die Wes-Kaap nie, maar normale waterbesparingsmaatreëls word aangemoedig.
AfriForum vier nie Jeugdag nie